**Likumprojekta „Par Latvijas Republikas valdības un Igaunijas Republikas valdības līgumu par Latvijas – Igaunijas valsts robežas uzturēšanu un pilnvaroto robežas pārstāvju darbību” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekts izstrādāts, lai apstiprinātu Latvijas Republikas valdības un Igaunijas Republikas valdības līgumu par Latvijas – Igaunijas valsts robežas uzturēšanu un pilnvaroto robežas pārstāvju darbību, kas paredz noteikt sadarbību starp abu valstu pilnvarotajiem robežas pārstāvjiem, kā arī atruna valsts robežas uzturēšanas jautājumus. Projekts stājas spēkā vispārējā kārtībā. |

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| 1. | Pamatojums | Latvijas Republikas puses iniciatīva. | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Valsts robeža starp Latvijas Republiku un Igaunijas Republiku tika noteikta 1921.-1922.gados.  Līguma par valsts robežas atjaunošanu starp Latvijas Republiku un Igaunijas Republiku, kas tika noslēgts 1992.gada 20.martā, I pants paredzēja atjaunot līdz 1940.gada 16.jūnijam pastāvējušo valsts robežu starp Latvijas Republiku un Igaunijas Republiku.  Jauktā robežkomisija, kas tika izveidota saskaņā ar Latvijas Republikas un Igaunijas Republikas līguma par valsts robežas atjaunošanu VIII pantu, uzsāka savu darbu 1992.gada 17. jūlijā, parakstot 1. protokolu, un pabeidza darbu 1999.gada 21. decembrī, parakstot 39. protokolu.  2001.gada 18.jūlija Ministru kabineta rīkojums Nr.354 „Par Latvijas – Republikas un Igaunija Republikas valsts robežas redemarkācijas dokumentu apstiprināšanu” apstiprināja Latvijas Republikas un Igaunija Republikas valsts robežas karti, valsts robežas aprakstu un noslēguma protokolu, līdz ar to Latvijas – Igaunijas valsts robežas redemarkācija tika pabeigta.  2011.gadā Latvijas puse ir izteikusi priekšlikumu uzsākt darbu pie līguma projekta izstrādes par Latvijas – Igaunijas robežas uzturēšanu un pilnvaroto robežas pārstāvju sadarbību, par pamatu ņemot jau izstrādāto Latvijas Republikas valdības un Lietuvas Republikas valdības līguma par Latvijas – Lietuvas valsts robežas uzturēšanu un pilnvaroto robežas pārstāvju darbību projektu.  Igaunijas puse minēto priekšlikumu akceptēja, kā rezultātā tika uzsāktas abu pušu ekspertu konsultācijas līguma projekta izstrādei.  Projekts paredz apstiprināt Latvijas Republikas valdības un Igaunijas Republikas valdības līguma par Latvijas – Igaunijas valsts robežas uzturēšanu un pilnvaroto robežas pārstāvju darbību projektu (turpmāk – Līguma projekts), kurā puses vienojas par:  1) robežzīmju un robežas joslas uzturēšanu;  2) robežas pārstāvību un tās pienākumiem;  3) robežas apsekošanas procedūru;  4) robežincidentu izmeklēšanas procedūru;  5) Kopējās komisijas izveidošanu un tās pienākumiem;  6) inventarizācijas procedūru.  Līguma projekts cita starpā nosaka pušu atbildības sadalījumu par robežzīmju uzturēšanu, reglamentē pušu robežsardzes dienestu un pilnvaroto robežas pārstāvju rīcību gadījumos, kad robežzīmes ir pārvietotas vai zaudētas.  Līguma projekts nosaka, ka, ja robežzīme ir pārvietota vai zaudēta, atjaunošanu veic tās valsts robežsardzes dienests, kura ir par tiem atbildīga. Tas nozīmē, ka atbildību par robežzīmes atjaunošanu uzņemsies tās valsts robežsardzes dienests, kura ir atbildīga par robežzīmju uzturēšanu atbilstoši Līguma projekta 4.pantam.  Līguma projekts reglamentē robežas joslas un robežūdeņu krastu uzturēšanu, paredzot, ka katra puse ir atbildīga par robežas joslas un robežūdeņu krastu attīrīšanu no kokiem, krūmiem un citiem augumiem savas valsts teritorijā.  Līguma projektā ir paredzēts, ka saimnieciskās darbības un cita veida darbības veikšana robežas joslā reglamentēta pušu valstu nacionālajos tiesību aktos. Ar citām darbībām šī Līguma projekta izpratnē tiek saprastas tādas darbības, kas, piemēram, ir saistītas ar autoceļu un komunikāciju uzturēšanu, kartogrāfijas darbi un citas.  Latvijas Republikas valsts robežas likuma 7.pants nosaka, ka, lai īstenotu Latvijas Republikai paredzētās funkcijas, kas noteiktas saskaņā ar starptautiskajiem līgumiem, kuri noslēgti ar kaimiņvalstīm, Ministru kabinets darbībai konkrētos valsts robežas posmos no robežsargu vidus ieceļ Latvijas Republikas pilnvarotos robežas pārstāvjus un viņu vietniekus, ja to iecelšana ir paredzēta attiecīgajā starptautiskajā līgumā.  Pašlaik ir spēkā 1994.gada Latvijas Republikas valdības un Igaunijas Republikas valdības vienošanās par pilnvaroto robežas pārstāvju darbību, kas nosaka Latvijas un Igaunijas robežas pilnvaroto pārstāvju sadarbības formas, uzdevumus un kārtību.  Izstrādājot Līguma projektu, eksperti konstatēja, ka spēkā esošā vienošanās neatbilst mūsdienas realitātei, jo, piemēram, nosaka, ka pilnvarotie robežas pārstāvji kontrolē noteikto valsts robežas šķērsošanas kārtību un veic pasākumus, lai nepieļautu robežas šķērsošanu ārpus noteiktajām vietām. Ņemot vērā minēto, abu valstu eksperti vienojās, ka būtu nepieciešams iekļaut robežas pilnvaroto pārstāvju sadarbības jautājumus Līguma projektā, vienlaikus paredzot, ka līdz ar jaunā līguma spēkā stāšanos, minētā vienošanās zaudēs spēku.  Līguma projektā ir paredzēts, ka abu valstu robežas pilnvarotie pārstāvji cita starpā organizēs un īstenos valsts robežas, robežzīmju un robežas joslas kopīgu apsekošanu dabā; robežzīmju atjaunošanu un papildu robežzīmju uzstādīšanu; koordinēs un saskaņos robežsardzes dienestu pasākumus pārrobežu noziedzības apkarošanas jomā. Turklāt Līguma projekts paredz, ka pilnvarotie robežas pārstāvji organizēs kopīgo patrulēšanu, kā arī risinās jautājumus, kas ir saistīti ar pagaidu robežšķērsošanas vietu funkcionēšanu u.c.  Atbilstoši Līguma projekta 11.panta 2.punkta d) apakšpunktam pilnvaroto robežas pārstāvju uzdevumos ietilpst organizēt robežincidentu vienpusēju vai kopīgu izmeklēšanu un noregulēšanu savas kompetences ietvaros, ja vien tie nav jānoregulē pa diplomātiskajiem kanāliem.  Ņemot vērā minēto, puses vienojās paredzēt terminu “robežincidents” un “robežincidenta izmeklēšana” skaidrojumu līguma projekta 2.pantā, lai abu Pušu līguma piemērotājiem būtu skaidrs, kas tiek domāts ar “robežincidentu”. Latvijas – Igaunijas divpusējo konsultāciju laikā par Līguma projektu, tika identificēts, ka ir būtiski minēt, ka šie incidenti būtu pilnvaroto robežas pārstāvju kompetencē tikai tad, ja tie notika uz valsts robežas vai tās tiešā tuvumā. Turklāt abām pusēm bija svarīgi paredzēt, ka “robežincidenta izmeklēšana” ir apstākļu izskatīšana, kas savukārt nozīmē, ka minētā izmeklēšana nav saistīta ar kriminālprocesu, ko apstiprina arī Līguma projekta 14.panta 2.punkts.  Līguma projekts paredz arī valsts robežas apsekošanas veikšanu, kas ir robežzīmju un robežbūvju stāvokļa apsekošana saskaņā ar Līguma par valsts robežas atjaunošanu starp Latvijas Republiku un Igaunijas Republiku XI pantu. Minētā līguma XI pants nosaka, ka puses apņemas uzturēt robežu, robežzīmes un robežbūves labā stāvoklī, ne retāk kā vienu reizi trijos gados izdarīt robežzīmju un robežbūvju kopīgu apskati un nepieciešamības gadījumā veikt to remontu vai atjaunošanu.  Kopīgo valsts robežas apsekošanu atbilstoši Līguma projektam organizē abu valstu pilnvarotie robežas pārstāvji, kuri šim mērķim var izveidot darba grupu.  Līguma par valsts robežas atjaunošanu starp Latvijas Republiku un Igaunijas Republiku VIII pants paredz izveidot Jaukto komisiju valsts robežas precizēšanai un redemarkācijai dabā, grozījumu un precizējumu izdarīšanai robežas kartēs (planšetēs) un robežas aprakstā.  Līguma projekta 2.panta 10.punktā ir minēts Jauktās komisijas sēdes noslēguma protokols, kas tiek uzskatīts par redemarkācijas dokumentu.  Savukārt Līguma projekts paredz Kopējās komisijas izveidošanu, kuras sastāvā tiks pārstāvētas katras puses kompetento iestāžu pārstāvji. Tās pamatuzdevumi būs: valsts robežas inventarizācijas organizēšana; tādu jautājumu koordinācija un risināšana, kas saistīti ar valsts robežas atrašanos, tās iezīmēšanu un uzturēšanu.  Līguma projekta 3.pantā tiek dota atsauce uz Jauktās komisijas valsts robežas iezīmēšanas veidu redemerkācijas procedūras ietvaros, kuru nākotnē varēs mainīt tikai ar jaunizveidotās Kopējās komisijas lēmumu.  Līguma projektā ir paredzēta valsts robežas inventarizācija, kas ir valsts robežzīmju faktiskā stāvokļa un izvietojuma un arī robežjoslas stāvokļa atbilstības redemarkācijas dokumentiem kopīga salīdzināšana, izmantojot kartogrāfisko materiālu un ģeodēziskos apsekojumus.  Līguma projekts reglamentē inventarizācijas veikšanas kartību. Inventarizāciju veiks abu pušu izveidotā Kopējā komisija atbilstoši nepieciešamībai. Pamatojoties uz inventarizācijas rezultātiem, pusēm būs jāvienojas par konstatēto trūkumu novēršanu un labošanu.  Līguma projekts paredz, ka pušu atbildība ir sadalīta attiecībā uz valsts robežas inventarizācijas darbu veikšanu. Latvijas – Igaunijas divpusējo konsultāciju laikā par Līguma projektu izskanēja dažādi priekšlikumi inventarizācijas darbu sadalījumam, taču tika panākta vienošanās, ka atbildību sadala atbilstoši pušu atbildībai par robežzīmju uzturēšanu, kas tiek atspoguļots Līguma projekta 4.pantā. | |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija, Valsts robežsardze, Nodrošinājuma valsts aģentūra, Ārlietu ministrija | |
| 4. | Cita informācija | 2019.gada 18.jūlijā tika parakstīts Latvijas Republikas valdības un Lietuvas Republikas valdības līgums par Latvijas – Lietuvas valsts robežas uzturēšanu un pilnvaroto robežas pārstāvju darbību, kas paredz līdzīgu regulējumu valsts robežas uzturēšanas jomā starp Latviju un Lietuvu.  Savukārt 2013.gada 10.aprīlī tika parakstīts Latvijas Republikas valdības un Baltkrievijas Republikas valdības līgums par Latvijas-Baltkrievijas valsts robežas režīmu, kas reglamentē robežas uzturēšanas jautājumus, kā arī paredz robežas pilnvaroto pārstāvju sadarbību.  2018.gadā septembrī Krievijas Federācijas puse uzrunāja Latvijas Republikas pusi jautājumā par nepieciešamību uzsākt darbu pie līguma projekta par valsts robežas uzturēšanu izstrādes, ņemot vērā Latvijas – Krievijas valsts robežas demarkācijas pabeigšanu. Pašlaik ir uzsākts darbs pie minētā līguma projekta redakcijas izstrādes. | |
|  |  |  | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | Projekts skar Latvijas un Igaunijas robežsardzes dienestus, jo paredz abu valstu kompetento iestāžu sadarbību robežas uzturēšanas jautājumos, kā arī pilnvaroto robežas pārstāju sadarbību.  Projekts skar Aizsardzības ministriju un Latvijas Ģeotelpiskās informācijas aģentūru, jo Ģeotelpiskās informācijas aģentūra nodrošina starpvalstu līgumos noteikto Latvijas Republikas valsts robežas robežzīmju ģeodēzisko koordinātu noteikšanu un to attēlošanu kartēs, kā arī uzmēra valsts robežu – nosaka valsts robežlīniju un valsts robežzīmju ģeodēziskās koordinātas un sastāda robežas demarkācijas kartes. |
| 2. | Tiesiskā regulējuma ietekme uz tautsaimniecību un administratīvo slogu | | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | | Projekts šo jomu neskar. |
| 4. | Atbilstības izmaksu monetārs novērtējums | | Projekts šo jomu neskar. |
| 5. | Cita informācija | | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Nav. |
| 2. | Atbildīgā institūcija | Iekšlietu ministrija, Valsts robežsardze |
| 3. | Cita informācija | Ar Līguma spēkā stāšanās datumu spēku zaudē 1994. gada Latvijas Republikas valdības un Igaunijas Republikas valdības Vienošanās par pilnvaroto robežas pārstāvju darbību. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Projekts šo jomu neskar. |
| 3. | Cita informācija | 1992.gada 20.martā tika parakstīts Līgums par valsts robežas atjaunošanu starp Latvijas Republiku un Igaunijas Republiku, kas atjaunoja līdz 1940.gada 16.jūnijam pastāvējušo valsts robežu starp Latvijas Republiku un Igaunijas Republiku.  Līguma projekts paredz Latvijas-Igaunijas valsts robežas uzturēšanas principu kontinuitāti, ņemot vērā mūsdienu reālijas. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība nodrošināta saskaņā ar Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā”, sagatavojot un publicējot paziņojumu par līdzdalības procesu Iekšlietu ministrijas mājaslapā. |
| 2. | Sabiedrības līdzdalība projekta izstrādē | Lai nodrošinātu efektīvu, atklātu, ietverošu, savlaicīgu un atbildīgu sabiedrības līdzdalību un sabiedrības pārstāvjiem nodrošinātu iespēju piedalīties sabiedriskajā apspriedē, iesaistīties publiskajā apspriešanā, kā arī rakstiski sniegt viedokli par likumprojektu tā izstrādes stadijā, likumprojekts 2019.gada 07.novembrī ievietots Iekšlietu ministrijas mājas lapā sadaļā „Sabiedrības līdzdalība” apakšsadaļā ,,Diskusiju dokumenti”, tīmekļvietnes adrese: http://www.iem.gov.lv/lat/sadarbiba\_ar\_nvo/diskusiju\_dokumenti/?doc=42290  Iekšlietu ministrija, izpildot Ministru kabineta 2009.gada 25.augusta noteikumu Nr.970 ,,Sabiedrības līdzdalības kārtība attīstības plānošanas procesā" 14.punktu, projektu 2019.gada 07.nomembrī nosūtīja Valsts kancelejai. |
| 3. | Sabiedrības līdzdalības rezultāti | Par likumprojektu komentāri navsaņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Iekšlietu ministrija, Valsts robežsardze, Nodrošinājuma valsts aģentūra, Ārlietu ministrija, Aizsardzības ministrija, Latvijas Ģeotelpiskās informācijas aģentūra. |
| 2. | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta. |
| 3. | Cita informācija | Projekta izpildi iesaistītās institūcijas nodrošinās piešķirto valsts budžeta līdzekļu ietvaros. |

Iekšlietu ministrs S.Ģirģens

Vīza: Valsts sekretārs D.Trofimovs

2019.11.19. 14:33

1772

K.Zagoskina

67219533, karina.zagoskina@iem.gov.lv